[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 26.6.2009

COM(2009) 319 τελικό

Πρόταση

ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ

για την περάτωση της επανεξέτασης, όσον αφορά έναν "νέο εξαγωγέα", του κανονισμού (ΕΚ) αριθ. 192/2007 του Συμβουλίου για την επιβολή οριστικού δασμού αντιντάμπινγκ στις εισαγωγές ορισμένων τύπων τερεφθαλικού πολυαιθυλενίου (PET) καταγωγής, μεταξύ άλλων, Μαλαισίας, για την εκ νέου επιβολή του δασμού όσον αφορά τις εισαγωγές ενός εξαγωγέα της εν λόγω χώρας και για τον τερματισμό της καταγραφής των εν λόγω εισαγωγών

ΑΙΤΙΟΛΟΓΙΚΗ ΕΚΘΕΣΗ

Πλαίσιο της πρότασης |

Αιτιολόγηση και στόχοι της πρότασης Η παρούσα πρόταση αφορά την εφαρμογή του κανονισμού (ΕΚ) αριθ. 384/96 του Συμβουλίου, της 22ας Δεκεμβρίου 1995 για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας, όπως τροποποιήθηκε την τελευταία φορά με τον κανονισμό (ΕΚ) αριθ. 2117/2005 του Συμβουλίου της 21ης Δεκεμβρίου 2005 (εφεξής «ο βασικός κανονισμός») στο πλαίσιο της διαδικασίας για τις εισαγωγές τερεφθαλικού πολυαιθυλενίου (PET) καταγωγής Μαλαισίας. |

Γενικό πλαίσιο Η παρούσα πρόταση υποβάλλεται στο πλαίσιο της εκτέλεσης του βασικού κανονισμού και προκύπτει από έρευνα που διεξήχθη σύμφωνα με τις ουσιώδεις και διαδικαστικές απαιτήσεις του βασικού κανονισμού. |

Ισχύουσες διατάξεις στον τομέα της πρότασης Κανονισμός (EΚ) αριθ. 192/2007 του Συμβουλίου, της 22ας Φεβρουαρίου 2007, για την επιβολή οριστικού δασμού αντιντάμπινγκ στις εισαγωγές ορισμένων τύπων τερεφθαλικού πολυαιθυλενίου καταγωγής Ινδίας, Ινδονησίας, Μαλαισίας, Δημοκρατίας της Κορέας, Ταϊλάνδης και Ταϊβάν κατόπιν επανεξέτασης ενόψει της λήξης της ισχύος των μέτρων και μερικής ενδιάμεσης επανεξέτασης σύμφωνα με το άρθρο 11 παράγραφος 2 και το άρθρο 11 παράγραφος 3 του κανονισμού (ΕΚ) αριθ. 384/96. |

Συνοχή με άλλες πολιτικές και στόχους της Ένωσης Άνευ αντικειμένου. |

2 Διαβούλευση με τα ενδιαφερόμενα μέρη και εκτίμηση του αντικτυπου |

Διαβούλευση με τα ενδιαφερόμενα μέρη |

Τα ενδιαφερόμενα μέρη τα οποία αφορά η διαδικασία είχαν τη δυνατότητα να υποστηρίξουν τα συμφέροντά τους στη διάρκεια της έρευνας, σύμφωνα με τις διατάξεις του βασικού κανονισμού. |

Συγκέντρωση και χρήση εμπειρογνωμοσύνης |

Δεν υπήρξε ανάγκη για εξωτερική εμπειρογνωμοσύνη. |

Εκτίμηση αντικτύπου Η παρούσα πρόταση αποτελεί απόρροια της εκτέλεσης του βασικού κανονισμού. Ο βασικός κανονισμός δεν προβλέπει γενική εκτίμηση αντικτύπου, αλλά περιλαμβάνει πλήρη κατάλογο των όρων που πρέπει να εκτιμηθούν. |

3 Νομικά στοιχεία της πρότασης |

Σύνοψη της προτεινόμενης ενέργειας Η Επιτροπή στις 6 Νοεμβρίου 2008 ξεκίνησε επανεξέταση ως προς "νέο εξαγωγέα" του κανονισμού (ΕΚ) αριθ. 192/2007 του Συμβουλίου για την επιβολή οριστικού δασμού αντιντάμπινγκ στις εισαγωγές ορισμένων τύπων τερεφθαλικού πολυαιθυλενίου καταγωγής, μεταξύ άλλων, Μαλαισίας, κατάργησε το δασμό όσον αφορά τις εισαγωγές από έναν εξαγωγέα της εν λόγω χώρας και επέβαλε την καταγραφή των εν λόγω εισαγωγών Πρόκειται για την εταιρεία Eastman Chemical Malaysia SDN.BHD («ο αιτών»). Στη διάρκεια της διαδικασίας, η Eastman Chemical (Malaysia) SDN.BHD αποφάσισε να αποσύρει την αίτηση επανεξέτασης ως προς «νέο εξαγωγέα» που είχε υποβάλει. Ως εκ τούτου δεν κατέστη δυνατός ο καθορισμός του ατομικού περιθωρίου ντάμπινγκ και του δασμολογικού συντελεστή του αιτούντος. Λαμβανομένων υπόψη των ανωτέρω, θα πρέπει να επιβληθεί εκ νέου ο εναπομένων δασμός που καθορίζεται στην αρχική έρευνα. Κατά συνέπεια, προτείνεται στο Συμβούλιο να εγκρίνει τη συνημμένη πρόταση κανονισμού, η οποία θα πρέπει να δημοσιευθεί στην Επίσημη Εφημερίδα της Ευρωπαϊκής Ένωσης το αργότερο έως τις 4 Αυγούστου 2009. |

Νομική βάση Κανονισμός (ΕΚ) αριθ. 384/96 του Συμβουλίου, της 22ας Δεκεμβρίου 1995, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας, όπως τροποποιήθηκε τελευταία με τον κανονισμό (ΕΚ) αριθ. 2117/2005 του Συμβουλίου, και ειδικά το άρθρο 11 παράγραφος 4. |

Αρχή της επικουρικότητας Η παρούσα πρόταση εμπίπτει στην αποκλειστική αρμοδιότητα της Κοινότητας. Συνεπώς, δεν εφαρμόζεται η αρχή της επικουρικότητας. |

Αρχή της αναλογικότητας Η πρόταση είναι σύμφωνη με την αρχή της αναλογικότητας για τους ακόλουθους λόγους. |

Το είδος της δράσης περιγράφεται στο βασικό κανονισμό και δεν αφήνει περιθώρια για εθνικές αποφάσεις. |

Η αναφορά του τρόπου με τον οποίο ο οικονομικός και διοικητικός φόρτος που βαρύνει την Κοινότητα, τις κυβερνήσεις των κρατών μελών, τις περιφερειακές και τις τοπικές αρχές, τους οικονομικούς παράγοντες και τους πολίτες ελαχιστοποιείται και είναι αναλογικός προς το στόχο της πρότασης είναι άνευ αντικειμένου. |

Επιλογή πράξης |

Προτεινόμενη πράξη: κανονισμός. |

Η προσφυγή σε άλλα μέσα δεν θα ήταν σκόπιμη, διότι ο βασικός κανονισμός δεν προβλέπει εναλλακτικές λύσεις. |

Δημοσιονομικές Επιπτώσεις |

Η πρόταση δεν έχει επιπτώσεις στον κοινοτικό προϋπολογισμό. |

Πρόταση

ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ

για την περάτωση της επανεξέτασης, όσον αφορά έναν "νέο εξαγωγέα", του κανονισμού (ΕΚ) αριθ. 192/2007 του Συμβουλίου για την επιβολή οριστικού δασμού αντιντάμπινγκ στις εισαγωγές ορισμένων τύπων τερεφθαλικού πολυαιθυλενίου (PET) καταγωγής, μεταξύ άλλων, Μαλαισίας, για την εκ νέου επιβολή του δασμού όσον αφορά τις εισαγωγές ενός εξαγωγέα της εν λόγω χώρας και για τον τερματισμό της καταγραφής των εν λόγω εισαγωγών

ΤΟ ΣΥΜΒΟΥΛΙΟ ΤΗΣ ΕΥΡΩΠΑΙΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 384/96 του Συμβουλίου, της 22ας Δεκεμβρίου 1995, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας[1] («ο βασικός κανονισμός»), και ιδίως το άρθρο 11 παράγραφος 4,

την πρόταση που υπέβαλε η Επιτροπή ύστερα από διαβούλευση με τη συμβουλευτική επιτροπή,

Εκτιμώντας τα ακόλουθα:

Α. ΠΡΟΗΓΟΥΜΕΝΗ ΔΙΑΔΙΚΑΣΙΑ

(1) Με τον κανονισμό (ΕΚ) αριθ. 192/2007[2] το Συμβούλιο, κατόπιν έρευνας επανεξέτασης ενόψει της λήξης της ισχύος των μέτρων, επέβαλε οριστικούς δασμούς αντιντάμπινγκ στις εισαγωγές στην Κοινότητα ορισμένων τύπων τερεφθαλικού πολυαιθυλενίου (PET) καταγωγής, μεταξύ άλλων, Μαλαισίας. Τα ισχύοντα μέτρα συνίστανται σε κατ’ αξίαν δασμό ύψους 160,1 ευρώ/τόνο, εξαιρουμένων των εταιρειών που αναφέρονται ρητώς και οι οποίες υπόκεινται σε ατομικούς δασμούς. Σύμφωνα με τον ίδιο κανονισμό, επιβλήθηκαν επίσης δασμοί αντιντάμπινγκ σε εισαγωγές PET καταγωγής Ινδίας, Ινδονησίας, Δημοκρατίας της Κορέας, Ταϊλάνδης και Ταϊβάν . Τα αρχικά μέτρα επιβλήθηκαν, ύστερα από έρευνα (η «αρχική έρευνα»), με τον κανονισμό (EΚ) αριθ. 2604/2000[3].

Β. ΤΡΕΧΟΥΣΑ ΔΙΑΔΙΚΑΣΙΑ

1. Αίτημα επανεξέτασης

(2) Η Επιτροπή στη συνέχεια έλαβε από την Eastman Chemical (Malaysia) SDN.BHD (ο «αιτών») αίτημα επανέναρξης επανεξέτασης ως προς «νέο εξαγωγέα» του κανονισμού αριθ. 192/2007, σύμφωνα με το άρθρο 11 παράγραφος 4 του βασικού κανονισμού. Ο αιτών ισχυρίζεται ότι δεν εξήγαγε το υπό εξέταση προϊόν στην Κοινότητα κατά την περίοδο έρευνας στην οποία βασίστηκαν τα μέτρα αντιντάμπινγκ, ήτοι κατά την περίοδο από την 1η Οκτωβρίου 1998 έως τις 30 Σεπτεμβρίου 1999 («αρχική περίοδος έρευνας») και ότι δεν συνδέεται με κανέναν από τους παραγωγούς-εξαγωγείς του υπό εξέταση προϊόντος στους οποίους επιβλήθηκαν τα προαναφερθέντα μέτρα αντιντάμπινγκ. Ο αιτών ισχυρίζεται επίσης ότι άρχισε να εξάγει το υπό εξέταση προϊόν στην Κοινότητα μετά το πέρας της αρχικής περιόδου έρευνας.

2. Έναρξη επανεξέτασης ως προς «νέο εξαγωγέα»

(3) Η Επιτροπή εξέτασε τα αρχικά αποδεικτικά στοιχεία που υπέβαλε ο αιτών και έκρινε ότι ήταν επαρκή για να δικαιολογήσουν την έναρξη επανεξέτασης σύμφωνα με το άρθρο 11 παράγραφος 4 του βασικού κανονισμού. Μετά τις διαβουλεύσεις με τη συμβουλευτική επιτροπή και αφού δόθηκε η ευκαιρία στον ενδιαφερόμενο κοινοτικό κλάδο παραγωγής να υποβάλει τις παρατηρήσεις του, η Επιτροπή κίνησε, δυνάμει του κανονισμού (ΕΚ) αριθ. 1082/2008[4], τη διαδικασία επανεξέτασης του κανονισμού (ΕΚ) αριθ. 192/2007 όσον αφορά τον αιτούντα.

(4) Σύμφωνα με το άρθρο 2 του κανονισμού (ΕΚ) αριθ. 1082/2008 της Επιτροπής, ο δασμός αντιντάμπινγκ 160,1 ευρώ/τόνο, που επιβλήθηκε με τον κανονισμό (ΕΚ) αριθ. 192/2007 του Συμβουλίου στις εισαγωγές PET που παρήχθησαν, μεταξύ άλλων, από τον αιτούντα, καταργήθηκε . Παράλληλα, δυνάμει του άρθρου 14 παράγραφος 5 του βασικού κανονισμού, οι τελωνειακές αρχές κλήθηκαν να λάβουν τα κατάλληλα μέτρα για την καταγραφή αυτών των εισαγωγών.

3. Υπό εξέταση προϊόν

(5) Το υπό εξέταση προϊόν είναι το ίδιο με το προϊόν της αρχικής έρευνας, δηλαδή ΡΕΤ με αριθμό ιξώδους 78 ml/g ή μεγαλύτερο, σύμφωνα με το πρότυπο ISO 1628-5, που κατατάσσεται στον κωδικό ΣΟ 3907 60 20.

4. Ενδιαφερόμενα μέρη

(6) Η Επιτροπή ενημέρωσε επίσημα τον σχετικό κοινοτικό κλάδο παραγωγής, τον αιτούντα και τους εκπροσώπους της χώρας εξαγωγής για την έναρξη της επανεξέτασης. Τα ενδιαφερόμενα μέρη είχαν την δυνατότητα να γνωστοποιήσουν γραπτώς τις απόψεις τους και να γίνουν δεκτά σε ακρόαση.

(7) Η Επιτροπή απέστειλε ερωτηματολόγιο στον αιτούντα και έλαβε απάντηση εντός της ταχθείσας προθεσμίας. Η Επιτροπή ζήτησε και επαλήθευσε όλες τις πληροφορίες που έκρινε αναγκαίες για τον καθορισμό του ντάμπινγκ και πραγματοποίησε επίσκεψη επαλήθευσης στις εγκαταστάσεις του αιτούντα.

5. Περίοδος έρευνας επανεξέτασης

(8) Η έρευνα επανεξέτασης κάλυψε την περίοδο από την 1η Οκτωβρίου 2007 έως τις 30 Σεπτεμβρίου 2008.

Γ. ΑΠΟΣΥΡΣΗ ΤΟΥ ΑΙΤΗΜΑΤΟΣ ΕΠΑΝΕΞΕΤΑΣΗΣ ΩΣ ΠΡΟΣ ΝΕΟ ΕΞΑΓΩΓΕΑ

(9) Ο αιτών, με επιστολή που απέστειλε στις 22 Απριλίου 2009 στην Επιτροπή, απέσυρε επίσημα το αίτημα επανεξέτασης ως προς «νέο εξαγωγέα» χωρίς να υποβάλει τη δέουσα αιτιολόγηση.

(10) Υπό τις συνθήκες αυτές, η Επιτροπή δεν ήταν σε θέση να καθορίσει το ατομικό περιθώριο ντάμπινγκ και το δασμολογικό συντελεστή του αιτούντος. Ως εκ τούτου κατέληξε στο συμπέρασμα ότι οι εισαγωγές PET στην Κοινότητα με συντελεστή ιξώδους 78 ml/g και άνω, σύμφωνα με το πρότυπo ISO 1628-5 που κατατάσσεται στον κωδικό ΣΟ 3907 60 20, καταγωγής Μαλαισίας και το οποίο παράγεται και πωλείται στην Κοινότητα από την Eastman Chemical (Mαλαισία) SDN.BHD πρέπει να υπόκειται στο δασμό που ισχύει στη Μαλαισία για «όλες τις άλλες εταιρείες» (160,1 ευρώ ανά τόνο) που επιβλήθηκε με τον κανονισμό αριθ. 192/2007 και ότι, ως εκ τούτου, πρέπει να επιβληθεί εκ νέου ο εν λόγω δασμολογικός συντελεστής.

Δ. ΑΝΑΔΡΟΜΙΚΗ ΕΙΣΠΡΑΞΗ ΤΟΥ ΔΑΣΜΟΥ ΑΝΤΙΝΤΑΜΠΙΝΓΚ

(11) Σε συνέχεια των ανωτέρω διαπιστώσεων, ο δασμός αντιντάμπινγκ που εφαρμόζεται για την εταιρεία Eastman Chemical (Malaysia) SDN.BHD θα εισπραχθεί αναδρομικά από την ημερομηνία έναρξης της επανεξέτασης επί των εισαγωγών του υπό εξέταση προϊόντος που είχαν καταγραφεί δυνάμει του άρθρου 3 του κανονισμού (ΕΚ) αριθ. 1082/2008 της Επιτροπής.

Ε. ΚΟΙΝΟΛΟΓΗΣΗ ΚΑΙ ΔΙΑΡΚΕΙΑ ΙΣΧΥΟΣ ΤΩΝ ΜΕΤΡΩΝ

(12) Ο αιτών και τα άλλα ενδιαφερόμενα μέρη ενημερώθηκαν για τα ουσιώδη περιστατικά και τις παραμέτρους που οδήγησαν στην απόφαση να επιβληθεί εκ νέου οριστικός δασμός αντιντάμπινγκ στις εισαγωγές ορισμένων τύπων PET καταγωγής, μεταξύ άλλων, Μαλαισίας, που παράγονται και πωλούνται προς εξαγωγή στην Κοινότητα από την εταιρεία Eastman Chemical Malaysia SDN.BHD και να εισπραχθεί αναδρομικά ο εν λόγω δασμός στις εισαγωγές που αποτέλεσαν αντικείμενο καταγραφής. Οι παρατηρήσεις τους εξετάστηκαν και ελήφθησαν υπόψη, κατά περίπτωση.

(13) Η παρούσα επανεξέταση δεν μεταβάλλει την ημερομηνία κατά την οποία θα εκπνεύσει η ισχύς των μέτρων που επιβλήθηκαν με τον κανονισμό (ΕΚ) αριθ. 192/2007 του Συμβουλίου, σύμφωνα με το άρθρο 11 παράγραφος 2 του βασικού κανονισμού,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Η επανεξέταση ως προς νέο εξαγωγέα που ξεκίνησε με τον κανονισμό (ΕΚ) αριθ.1082/2008 περατούται και ο δασμός αντιντάμπινγκ που εφαρμόζεται βάσει του άρθρου 1 του κανονισμού (ΕΚ) αριθ. 192/2007 σε «όλες τις άλλες εταιρείες» της Μαλαισίας επιβάλλεται στο εξής στις εισαγωγές που προσδιορίζονται στο άρθρο 1 του κανονισμού (ΕΚ) αριθ.1082/2008.

2. Ο δασμός αντιντάμπινγκ που εφαρμόζεται σύμφωνα με το άρθρο 1 του κανονισμού (ΕΚ) αριθ. 192/2007, «σε όλες τις άλλες εταιρείες» της Μαλαισίας επιβάλλεται αναδρομικά με ισχύ από 6ης Νοεμβρίου 2008 στις εισαγωγές ορισμένων ορισμένων τύπων τερεφθαλικού πολυαιθυλενίου (PET) που έχουν καταγραφεί σύμφωνα με το άρθρο 3 του κανονισμού (ΕΚ) αριθ. 1082/2008.

3. Οι τελωνειακές αρχές καλούνται να τερματίσουν την καταγραφή που διεξήχθη σύμφωνα με το άρθρο 3 του κανονισμού (ΕΚ) αριθ. 1082/2008 της Επιτροπής.

4. Εφαρμόζονται οι διατάξεις που ισχύουν για τους τελωνειακούς δασμούς, εκτός εάν ορίζεται διαφορετικά.

Άρθρο 2

Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης .

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες,

Για το Συμβούλιο

Ο Πρόεδρος

[1] ΕΕ L 56 της 6.3.1996, σ. 1.

[2] ΕΕ L 59 της 27.02.2007, σ. 1. (BG, ES, CS, DA, DE, ET, EL, EN, FR, IT, LV, LT, HU, NL, PL, PT, RO, SK, SL, FI, SV)· ΕΕ L 352Μ της 31.12.2008, σ. 972( ΜΤ )

[3] ΕΕ L 301 της 30.11.2000, σ. 21. Κανονισμός όπως τροποποιήθηκε τελευταία με τον κανονισμό (ΕΚ) αριθ. 1646/2005 (ΕΕ L 266 της 11.10.2005, σ. 10).

[4] ΕΕ L 296 της 5.11.2008, σ. 5.